Christoff Becker steeds agter traliesFrikkie du Preez (L) en Christoff Becker op die dag toe hulle die eerste keer op parool vrygelaat is Foto: TimesLive Maroela Media het Vrydag berig dat die hooggeregshof in Pretoria gelas het dat Becker weer op parool vrygelaat moet word. Logan Maistry, woordvoerder van die departement van korrektiewe dienste, het egter Saterdagoggend aan Maroela Media gesê die departement het ŉ kennisgewing ingedien om teen die hof se bevel te appelleer. Hy het gesê Becker sal in aanhouding by hangende die appèlaansoek. Jonatan Bouwer, ŉ prokureur by Potgieter, Penzhorn & Taute Prokureurs, het Vrydag aan Maroela Media gesê Becker het ŉ dringende aansoek voor die hof gebring waarna daar gelas is dat hy op dieselfde voorwaardes vrygelaat word as toe hy op 11 Februarie vanjaar op parool vrygelaat is. Becker se aansoek om op parool vrygelaat te word is goedgekeur hangende ’n appèlaansoek. Sy regsverteenwoordigers het appèl aangeteken teen ’n hofbeslissing in September waarvolgens ’n vorige besluit van die paroolraad om sy parool terug te trek, nietig verklaar is. Daar is ook destyds beveel dat die saak weer na die paroolraad terugverwys moet word. Becker, Frikkie du Preez, Gert van Schalkwyk en Reinach Tiedt, het in 2001 ŉ hawelose man in Pretoria doodgeslaan. Die vier is op 11 Februarie op parool vrygelaat en Becker en Du Preez is op 28 Februarie weer teruggestuur tronk toe nadat ŉ selfoonvideo aan die lig gekom het wat glo wys hoe Becker en Du Preez partytjie hou in die tronk. Becker is later na Kokstad oorgeplaas nadat ’n selfoon glo by hom gekry is.